“สยามราช”จะเสนอขายหุ้นเพิ่มทุน 75 ล้านหุ้น พร้อมเล็งเข้า SET
"สยามราช"จะเสนอขายหุ้นเพิ่มทุน 75 ล้านหุ้น พร้อมเล็งเข้า SET
21 เม.ย. 2558

สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) เปิดเผยว่า บริษัท สยามราช จำกัด (มหาชน) หรือ SR ได้ยื่น Filing version แรกเมื่อวันที่ 20 เมษายน 2558 เนื่องจากบริษัทจะเสนอขายหุ้นสามัญเพิ่มทุนแก่ประชาชนเป็นครั้งแรก (IPO)จำนวน 75 ล้านหุ้น คิดเป็น 25% จำนวนหุ้นสามัญที่ออกและเรียกชำระแล้วทั้งหมดของบริษัทภายหลังการเสนอขายหุ้นสามัญเพิ่มทุนต่อประชาชนในครั้งนี้และมีความประสงค์จะขอเข้าจดทะเบียนในตลาดหลักทรัพย์แห่งประเทศไทย(SET) โดยมี บล. อาร์เอชบี โอเอสเค (ประเทศไทย) เป็นที่ปรึกษาทางการเงิน
บริษัทมีวัตถุประสงค์การใช้เงินที่ได้จากการระดมทุนในครั้งนี้ เพื่อใช้เป็นเงินทุนสนับสนุนโครงการและเงินทุนหมุนเวียนในกิจการ
บมจ.สยามราช ประกอบธุรกิจให้บริการงานวิศวกรรมก่อสร้างสถานีวัดและระบบท่อส่งก๊าซธรรมชาติ ธุรกิจให้บริการที่เกี่ยวเนื่องกับก๊าซธรรมชาติสำหรับยานยนต์ ได้แก่ สถานีบริการ ออกแบบ ก่อสร้าง บำรุงรักษาและบริหารจัดการ สถานีบริการ และธุรกิจออกแบบและจำหน่ายระบบปั๊มอุตสาหกรรมและระบบวิศวกรรมที่เกี่ยวข้องให้แก่โรงงานอุตสาหกรรมและโรงไฟฟ้า
ผลการดำเนินงานงวดปี 57 มีรายได้รวม 2,297.35 ล้านบาท จาก 1,373.57 ล้านบาทในปี 56 กำไรสุทธิ 62.79 ล้านบาท จาก 16.61 ล้านบาท สินทรัพย์รวม 1,245.06 ล้านบาท หนี้สินรวม 756.63 ล้านบาท ส่วนของผู้ถือหุ้น 488.43 ล้านบาท
บริษัทฯ มีทุนจดทะเบียนเท่ากับ 300,000,000 บาท โดยเป็นทุนจดทะเบียนเรียกชำระแล้วเท่ากับ 225,000,000 บาท แบ่งออกเป็นหุ้นสามัญจำนวน 225,000,000 หุ้น มูลค่าที่ตราไว้หุ้นละ 1.00 บาท ซึ่งภายหลังจากการเสนอขายหุ้นสามัญเพิ่มทุนแก่ประชาชนในครั้งนี้ บริษัทจะมีทุนจดทะเบียนเรียกชำระแล้วเต็มมูลค่าเท่ากับ 300,000,000 บาท แบ่งเป็นหุ้นสามัญจำนวน 300,000,000 หุ้น มูลค่าที่ตราไว้หุ้นละ 1.00 บาท
ผู้ถือหุ้นรายใหญ่ของบริษัทคือ กลุ่มครอบครัววิมลเฉลา ถือหุ้น 180 ล้านหุ้น หรือคิดเป็น 80% หลังเสนอขายหุ้นเพิ่มทุนในครั้งนี้จะลดสัดส่วนการถือหุ้นลงเหลือ 60%
บริษัทฯมีนโยบายในการจ่ายเงินปันผลให้แก่ผู้ถือหุ้นในอัตราไม่ต่ำกว่าร้อยละ 40.0 ของกำไรสุทธิหลังหักภาษีเงินได้นิติบุคคล และทุนสำรองตามกฎหมายในแต่ละปี